b'\n_START_ARTICLE_\nNigel Slater\n_START_SECTION_\nEl\xc3\xa4m\xc3\xa4 ja ura\n_START_PARAGRAPH_\nNuorena Slater k\xc3\xa4vi Woodfield Avenue Schoolia L\xc3\xa4nsi-Midlandsissa. Teini-ik\xc3\xa4isen\xc3\xa4 h\xc3\xa4n muutti Worcestershireen suorittaakseen lukion Chantry High Schoolissa, jossa h\xc3\xa4n nautti esseiden kirjoittamisesta ja oli toinen kotitaloustunteja O-tasolle valinneista kahdesta pojasta. Omael\xc3\xa4m\xc3\xa4kerrassaan Competitive cooking: Why do we bother? Slater sanoo k\xc3\xa4ytt\xc3\xa4neens\xc3\xa4 ruoanlaittoa kilpaillakseen \xc3\xa4itipuolensa kanssa is\xc3\xa4ns\xc3\xa4 huomiosta. Heid\xc3\xa4n suurin riitansa johtui sitruunamarenkipiiraista, jotka olivat Slaterin is\xc3\xa4n lempiruokaa. \xc3\x84itipuoli kielt\xc3\xa4ytyi jakamasta resepti\xc3\xa4\xc3\xa4n, joten Slater turvautui erilaisiin keinoihin saadakseen aikaan oman versionsa. "Saatoin laskea roskiksessa olevat munankuoret saadakseni selville, kuinka monta munaa h\xc3\xa4n oli k\xc3\xa4ytt\xc3\xa4nyt, ja kirjoittaa luvun yl\xc3\xb6s. K\xc3\xa4velin sis\xc3\xa4\xc3\xa4n eri aikoihin h\xc3\xa4nen ollessaan leipomassa. Min\xc3\xa4 vain yritin saada h\xc3\xa4net kiinni esimerkiksi marengin teosta, rakensin sit\xc3\xa4 resepti\xc3\xa4 hitaasti ja pala palalta kuukausia, ellen jopa vuosia." Toisen version tapahtumista on kertonut Slaterin sisarpuoli Ann, joka on sanonut, ett\xc3\xa4 piirakkaa ei valmistanut h\xc3\xa4nen \xc3\xa4itins\xc3\xa4, vaan Ann itse, ja ett\xc3\xa4 sen resepti oli keittokirjasta._NEWLINE_Slater sai kansallisen diplomin Worcesterin teknisest\xc3\xa4 opistosta vuonna 1976. Sen j\xc3\xa4lkeen h\xc3\xa4n ty\xc3\xb6skenteli ravintoloissa ja hotelleissa ymp\xc3\xa4ri maata ennen p\xc3\xa4\xc3\xa4sy\xc3\xa4\xc3\xa4n Marie Claireen vuonna 1988. H\xc3\xa4n tuli tunnetuksi yksinkertaisista resepteist\xc3\xa4\xc3\xa4n, joita esitteliv\xc3\xa4t sellaiset hyvin myyneet keittokirjat kuten The 30-Minute Cook ja Real Cooking, sek\xc3\xa4 h\xc3\xa4nen oma muistelmallinenThe Observer -lehden kolumninsa, jonka kirjoittamisen h\xc3\xa4n aloitti vuonna 1993._NEWLINE_Vuonna 1998 Slater is\xc3\xa4nn\xc3\xb6i Channel 4 -kanavan ohjelmaa Nigel Slater\'s Real Food Show. H\xc3\xa4n palasi televisioon vuonna 2006 ruoka- ja keskusteluohjelmallaan A Taste of My Life, jota esittiv\xc3\xa4t BBC One ja BBC Two. Vuonna 2009 h\xc3\xa4n esiintyi kuusiosaisessa sarjassa Simple Suppers, joka sai jatkoa seuraavana vuonna.\n_START_SECTION_\nJulkaisut\n_START_PARAGRAPH_\nSlater tuli suurelle yleis\xc3\xb6lle tunnetuksi palkitulla omael\xc3\xa4m\xc3\xa4nkerralla Toast: The Story of a Boy\'s Hunger, joka keskittyy paitsi Slaterin rakkauteen ruokaan, my\xc3\xb6s h\xc3\xa4nen lapsuuteensa, perhesuhteisiinsa ja versoavaan seksuaalisuuteensa. Slater itse on kutsunut teosta "henkil\xc3\xb6kohtaisimmaksi muistelmaksi jonka yksik\xc3\xa4\xc3\xa4n ruokaihminen on koskaan kirjoittanut." Toast julkaistiin Britanniassa lokakuussa 2004, ja se p\xc3\xa4\xc3\xa4si nopeasti myydyimpien kirjojen listoille. The Observerille Slater sanoi: "Kirjan loppuosa on hyvin ruokapitoinen, mutta niin se oli my\xc3\xb6s el\xc3\xa4m\xc3\xa4ss\xc3\xa4ni. Lopussa p\xc3\xa4\xc3\xa4sin eroon niist\xc3\xa4 kahdesta ihmisest\xc3\xa4, joista en pit\xc3\xa4nyt (is\xc3\xa4 ja \xc3\xa4itipuoli), ja totta puhuakseni olin siit\xc3\xa4 riemuissani. Min\xc3\xa4 halusin vain laittaa ruokaa."_NEWLINE_Kirjan pohjalta on tehty my\xc3\xb6s televisioelokuva Toast, jossa 15-vuotiasta Slateria n\xc3\xa4yttelee Freddie Highmore ja h\xc3\xa4nen \xc3\xa4itipuoltaan Helena Bonham Carter. Slaterin kaksi sisarpuolta ovat kyseenalaistaneet elokuvan esitt\xc3\xa4m\xc3\xa4n negatiivisen kuvauksen \xc3\xa4idist\xc3\xa4\xc3\xa4n._NEWLINE_Slaterin teos Eating for England: The Delights & Eccentricities of the British at Table on omistautunut englantilaiselle ruoanlaitolle. Se julkaistiin lokakuussa 2007. Kaksiosainen Tender taas kertoo tarinan Slaterin vihannestarhasta, miten se syntyi ja mit\xc3\xa4 siin\xc3\xa4 kasvaa. Ensimm\xc3\xa4inen osa (2009) kertoo tarhan vihanneksista ja toinen (2010) hedelmist\xc3\xa4. Tender on paitsi muistelmateos ett\xc3\xa4 tietokirja kasviksista, my\xc3\xb6s yli 500 reseptin keittokirja.\n_START_SECTION_\nYksityisel\xc3\xa4m\xc3\xa4\n_START_PARAGRAPH_\nSlaterin \xc3\xa4iti menehtyi astmaan pojan ollessa 9-vuotias._NEWLINE_Slaterilla on kaksi vanhempaa velje\xc3\xa4, Adrian ja John. John oli naapurinpoika, jonka Slaterin vanhemmat adoptoivat ennen Nigelin syntym\xc3\xa4\xc3\xa4. Nyky\xc3\xa4\xc3\xa4n Slater asuu Highburyn alueella Pohjois-Lontoossa, jossa h\xc3\xa4n yll\xc3\xa4pit\xc3\xa4\xc3\xa4 usein kolumnissaan esiintyv\xc3\xa4\xc3\xa4 keitti\xc3\xb6puutarhaa.'